Jariꞌ kꞌij domingo,
ja cꞌa discípulo como ejeꞌeꞌ nquixbej quiꞌ chiquewach ja cach tak aj Israel chewiꞌ tok quimolon quiꞌ pa jay,
quitzꞌapinto quechiꞌ.
Ja cꞌa tok xoc akꞌaꞌ xekaji ja Jesús cuqꞌuin,
peꞌi chiquicojol in quewaꞌ xbij chique riꞌ:
—Ja quicotemal xin Dios tiqꞌuejeꞌ checojol,
neꞌ chique.
Ja cꞌa tok bitaji tzij rmal cꞌacꞌariꞌ xucꞌut chiquewach ja pa rukꞌaꞌ in ja pa rupox chakajaꞌ.
Congana xequicoti ja discípulo ja tok quetzꞌat chi ni katzij wiꞌ chi ja kajaw Jesús ja cꞌo cuqꞌuin.
Ja cꞌa Jesús xbij chic jutij chique:
—Ja quicotemal xin Dios tiqꞌuejeꞌ checojol.
Ja Nataꞌ arjaꞌ xinrutakto waweꞌ chwachꞌulew in queriꞌ cꞌa nban chic chewe ixix chakajaꞌ,
nixnutakel chi nebanaꞌ ja nsamaj,
neꞌ chique.
Ja cꞌa tok bitaji tzij rmal cꞌacꞌariꞌ xerxupuj in quewaꞌ xbij chique riꞌ:
—Camic,
tecꞌuluꞌ ja rEspíritu Santo.
Ja wi nebij tre jun winak xa nak ta chi winakil chi cuytaji ja ril rumac cuytaj cꞌariꞌ owi nebij tre chi ma xcuytaj ta ma xcuytaj ta cꞌariꞌ.
Queriꞌ xbij chique.
Pro cꞌo jun chique ja cablajuj apóstol rbinaꞌan Tomás ja yoꞌx neꞌxi,
arjaꞌ mta ja tok xekaji ja Jesús cuqꞌuin ja juleꞌ chic discípulo.
Ja cꞌa tok xekaji ja Tomás bix tre cumal ja juleꞌ chic:
—Katzꞌat rwach ja kajaw Jesús,
neꞌxi.
Pro ja Tomás xbij chique:
—Jariꞌ matinnimaj chi cꞌastaji.
Ja wi xtintzꞌat ja pa rukꞌaꞌ ja bar soctajnak wiꞌ rmal ja clawux in wi xtinmin ja rwinukꞌaꞌ triꞌ in wi xtinmin nukꞌaꞌ pa rupox ja bar soctajnak wiꞌ chakajaꞌ cꞌa tokoriꞌ xtinnimaj,
neꞌ chique.
Ja cꞌa cha jun domingo chic quimolon chic jutij quiꞌ ja discípulo chipan ja jay cachbil ja Tomás.
Tzꞌapali ja chiꞌjay pro chaka jalal tok xekaji ja Jesús,
peꞌi chiquicojol in quewaꞌ xbij chique riꞌ:
—Ja quicotemal xin Dios tiqꞌuejeꞌ checojol,
neꞌ chique.
Cꞌacꞌariꞌ xbij tre ja Tomás:
—Taminaꞌ ja rwiakꞌaꞌ waweꞌ riꞌ,
tatzꞌataꞌ mpeꞌ ja pa nukꞌaꞌ riꞌ in taminaꞌ ja rakꞌaꞌ pa nupox.
Maxta ma catniman chi ta pro ni catniman wiꞌ,
neꞌ tre.
—Atat at Wajaw,
atat at nDios,
neꞌe ja Tomás tre.
Ja cꞌa Jesús xbij tre:
—Tomás,
atat natzꞌat nwach camic chewiꞌ tok natnimani pro congana na quiꞌil chique ja nenimani masqui matiquetzꞌat nwach,
neꞌ tre.
Ja Jesús cꞌo chi na juleꞌ milagro ja xuban ja xkꞌalasbej riꞌ chiquewach ja rdiscípulo pro jariꞌ ma xintzꞌibaj ta chipan awaꞌ jun libro riꞌ.
Pro cꞌoli ja xintzꞌibaj chipan awaꞌ jun libro riꞌ utzcꞌa chi nenimaj ja Jesús chi arjaꞌ ja Cristo ja Ralcꞌwal Dios in tok queriꞌ nenimaj jariꞌ nyataj chewe ja utzlaj cꞌaslemal ja mta qꞌuisic trij como jariꞌ nyataj chake ja tok xa jun nkaban ruqꞌuin.